קו עיתונות

קו עיתונות (בעבר קו עיתונות דתית) היא רשת מקומונים חינמיים הפועלת בישראל. עיתוני הרשת מופצים מדי שבוע (בימים רביעי, חמישי או שישי) או חודש (3 מקומונים) בריכוזים חרדיים ודתיים וכוללים חדשות מקומיות וארציות, בעיקר כאלו הקשורות לקהל היעד. רוב העורכים והכותבים ברשת הם חרדים. הרשת הוקמה בתחילת שנות ה-90 של המאה ה-20. במשך השנים נפתחו על ידי הרשת מקומונים חדשים או הצטרפו אליה שבועונים קיימים (כגון "קשר עסקי" שיצא לאור בפתח תקווה ונטמע ברשת) ונכון ל-2016 כוללת הרשת 11 מקומונים. לפי סקרי TGI מובילים מקומוני הרשת באחוזי החשיפה בסופי שבוע בקרב הציבור החרדי בישראל, אולם שיעור הקוראים ירד מ-37.5% בשנת 2009 ל-30.4% בסוף 2011. בשנת 2014 החלה הרשת להפיץ בסופי שבוע גם חינמון ארצי בשם "כל ישראל" ובתחילת 2016 הוא החל להימכר תמורת של 5 שקלים. כמו כן הקימה ומפעילה כיום הרשת אתר חדשות בשם "כל הזמן". הרשת הוקמה על ידי אהרון קוניק, בנו אריאל וכן אבי הורביץ. מקומוני הרשת כוללים חדשות מקומיות וחדשות מרחבי ישראל והעולם. הרשת מפרסמת גם מאמרי פובליציסטיקה. המקומונים מותאמים לאוכלוסיית היעד. לדוגמה, "השבוע בפתח תקווה" עוסק יותר בחדשות המגזר הדתי לאומי ו"קול העיר בני ברק" בעיקר במגזר החרדי. העורך הראשון היה ישי ויינר. אחריו ערך את עיתוני הרשת אבי רוזן. במאי 2011 החליפו ינון פלח. בנובמבר 2016 נכנס לתפקיד אברהם גרינצייג. עם השנים נוספו לעיתוני הרשת מוספים משותפים. המוסף "שביעי" מכיל כתבות צבע וראיונות, לעיתים קרובות עם רבנים. המוסף הפך ב-2011 למגזין כרומו. המוסף "ביזנס" עוסק בענייני כלכלה וצרכנות והוא החל לצאת לאור ב-2008 בעקבות המשבר הכלכלי העולמי. על עריכתו הופקד בעבר ינון פלח, אחריו יוסי צלניקר, וכיום חיים גיל. מוסף שבועי בנושא אקטואליה ופוליטיקה - "פרופיל" - הופץ בעיתוני הרשת בירושלים ובבני ברק, בשנים 2011–2012. בין הבולטים בכתבי הרשת בעבר ובהווה: יעקב אייכלר, מרדכי לביא, יעקב ריבלין, שניאור ובר, ואבי בלום. ביוני 2016 רכשה קבוצת משקיעים בראשות חיים כהן 33% ממניות הרשת. כהן מונה ליו"ר הדירקטוריון. מקומוני הרשת אינם יוצאים לאור בחול המועד. קול העיר בני ברק - מופץ בבני ברק, מודיעין עילית בימי רביעי ובכפר חב"ד בימי חמישי "עיתון אחד מושלם". השבוע בפתח תקווה - המקומון נוסד באופן עצמאי בסוף שנות ה-80 על ידי מוטי זפט, איש הציונות הדתית ועיתונאי ב"הצופה". לימים נמכר המקומון לרשת קו עיתונות דתית, אך זפט המשיך לערוך את המקומון עד סמוך לבחירות לעיריית פתח-תקווה בשנת 2009, בהן נבחר למועצה מטעם סיעת המפד"ל. החליף אותו משה מרק, אחריו ערך את העיתון משה גלסנר, שעזב את תפקידו באוקטובר 2012. המקומון מופץ בפתח תקווה ויישובי הסביבה בימי שישי. השבוע בירושלים - מופץ בירושלים בימי רביעי. העיתון הוקם בשנת 1996 ועורכו הראשון היה יונתן שרייבר. בתקופה זו כתבו העיתונאים קובי אריאלי וקובי בלייך. מאוחר יותר ערכו את העיתון יעקב ריבלין ושלמה קוק, שפרש באוגוסט 2011. השבוע באלעד - מופץ באלעד בימי חמישי. החל לצאת לאור ב-2009 השבוע בבית שמש - מופץ בבית שמש בימי חמישי החל מ-2010‏. השבוע בחולון-בת ים - מופץ בחולון ובת ים החל מ-2010‏. השבוע ברחובות - מופץ ברחובות, נס ציונה והסביבה החל מ-2010. קול העיר חדרה נתניה (בעבר: השבוע בחדרה נתניה) - מופץ בחדרה ובנתניה החל מ-2010. שלושה עיתונים נוספים מופצים כירחונים: דתי צפוני - הופץ בחיפה, הקריות, רכסים, העמק, צפת וטבריה. דתי דרומי - הופץ באשדוד, אשקלון, באר שבע, קריית מלאכי וקריית גת. דתי בשרון (במקור: השבוע בשרון) - הופץ בהוד השרון, רמת השרון, הרצליה וכפר סבא. אתר האינטרנט הרשמי של קו עיתונות קו עיתונות, ברשת החברתית פייסבוק אתר החדשות "כל הזמן" לי-אור אברבך, ‏רשת השבועונים החרדית "קו עיתונות דתית" משיקה מיתוג מחדש, באתר גלובס, 9 במרץ 2010 הודעה בדבר מתן רישיונות להוציא לאור עיתון, ילקוט הפרסומים 4483, 2 בדצמבר 1996 רשימת המקומונים באתר הרשת אורי רודריגז-גרסיא, ‏סקר TGI למגזר החרדי: "יתד נאמן" מוביל בימי חול, רשת "קו עיתונות דתית" בסופי שבוע, באתר גלובס, 1 באפריל 2009 יונה גרין, העיתונים - לאן? • T.G.I: ירידה חדה בקוראים, באתר בחדרי חרדים, 16 בפברואר 2012 הודעה בחשבון הטוויטר של אברהם גרינצייג, 6 בדצמבר 2016 יעל גאוני, גם חרדים רוצים כלכלה: "קו עיתונות דתית" משיקה שבועון כלכלי למגזר החרדי, גלובס, 17 באוקטובר 2008. טלטלה: קבוצת משקיעים רכשה 33% ממניות 'קו עיתונות' באתר BIZZNESS. חנוך לס, ´השבוע באלעד´ – מיום חמישי הקרוב, י"ד באב תשס"ט, באתר כיכר השבת. יוסי וייס, מתקדמים: מהשבוע יש גם ´קו עיתונות דתית´ בבית שמש, י" באדר תש"ע, אתר כיכר השבת.